CELEX: 32015R2324
Language: sl
Date: 2015-12-11 00:00:00
Title: Izvedbena uredba Komisije (EU) 2015/2324 z dne 11. decembra 2015 o spremembi Priloge I k Uredbi Sveta (ES) št. 1342/2008 v zvezi z opredelitvijo skupin orodja na nekaterih geografskih območjih

12.12.2015   
            
            
               SL
            
            
               Uradni list Evropske unije
            
            
               L 328/101
            
         IZVEDBENA UREDBA KOMISIJE (EU) 2015/2324
   z dne 11. decembra 2015
   o spremembi Priloge I k Uredbi Sveta (ES) št. 1342/2008 v zvezi z opredelitvijo skupin orodja na nekaterih geografskih območjih
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1342/2008 z dne 18. decembra 2008 o določitvi dolgoročnega načrta za staleže trske in ribištvo, ki izkorišča te staleže, ter razveljavitvi Uredbe (ES) št. 423/2004 (1), in zlasti člena 31 Uredbe,
   ob upoštevanju naslednjega:
   
               (1)
            
            
               Eden od glavnih ciljev skupne ribiške politike je odpraviti potratno prakso zavržkov. Za nekatere vrste pridnenega ribolova, ki jih trenutno pokriva ureditev ribolovnega napora v skladu z Uredbo (ES) št. 1342/2008, bo od leta 2016 in najpozneje do leta 2019 postopoma začela veljati obveznost iztovarjanja.
            
         
               (2)
            
            
               Uredba (ES) št. 1342/2008 določa, da so omejitve ribolovnega napora dodeljene za skupine napora, določene glede na skupino orodja in geografska območja, kot je določeno v Prilogi I k navedeni uredbi.
            
         
               (3)
            
            
               Glede na izvajanje obveznosti iztovarjanja obstaja potreba po večji prožnosti pri sedanji ureditvi ribolovnega napora, da bi ribičem omogočili uporabo bolj selektivnih orodij z večjim mrežnim očesom. V zvezi s tem se je izkazalo, da je treba preučiti, ali je sedanja struktura skupin napora še vedno stroškovno učinkovita v smislu bremena upravljanja glede na potrebe po ohranjanju.
            
         
               (4)
            
            
               Zato je bil Znanstveni, tehnični in gospodarski odbor za ribištvo (v nadaljnjem besedilu: STECF) zaprošen, da poda mnenje o možnosti za združitev skupin orodja TR1 in TR2, ki se uporabljata za opredelitev skupin napora. STECF ugotavlja (2), da pri združevanju skupin orodja TR1 in TR2 obstaja nevarnost zvišanja ribolovne umrljivosti trske in da bi taka združitev, če bi se uporabljala samo v Severnem morju, Skagerraku in vzhodnem Rokavskem prelivu, povzročila neskladje z drugimi območji upravljanja. Ugotavlja tudi, da bi bila nova združena skupina bolj heterogena glede ulovljenih bioloških staležev kot ločeni skupini TR1 in TR2 ter da je malo verjetno, da bi se izboljšala stroškovna učinkovitost zaradi dodatnih ukrepov, ki bi jih bilo treba sprejeti kot odgovor na morebitno zvišanje ribolovne umrljivosti trske. Vendar STECF ugotavlja tudi, da bi taka združitev ribičem omogočila, da lovijo selektivneje.
            
         
               (5)
            
            
               Poleg tega je STECF v oceni Uredbe (ES) št. 1342/2008, opravljeni leta 2011 (3), ugotovil, da je bila ribolovna umrljivost trske v Severnem morju leta 2010 nižja le za 3 odstotke v primerjavi z letom 2008. STECF je sklenil, da se z upravljanjem napora za stalež trske v Severnem morju ni uspel omejiti odvzem.
            
         
               (6)
            
            
               Napor, dodeljen skupinama orodja TR1 in TR2, se je od uvedbe sedanje ureditve ribolovnega napora leta 2008 občutno zmanjšal. Obseg vseh morebitnih negativnih učinkov združitve na ribolovno umrljivost trske je torej precej manjši, kot bi bil v preteklosti.
            
         
               (7)
            
            
               Združitev bi znatno znižala upravne stroške. Manj skupin orodja bi pomenilo nižje upravne stroške za nacionalne organe in ribiče, zlasti ker veliko ribičev uporablja več orodij, zato spadajo v več skupin napora, zaradi česar so pri določanju ribolovnega napora zanje potrebni zapleteni izračuni. Poleg tega bo za izvajanje nove obveznosti iztovarjanja celotnega ulova potrebno dosti človeških virov v upravah držav članic. Komisija tudi meni, da v primeru zvišanja ribolovne umrljivosti trske dodatni zaščitni ukrepi ne bodo nujno povzročili znatnih upravnih stroškov.
            
         
               (8)
            
            
               V skladu z mnenjem ICES (4) se je varstveno stanje staleža trske v Severnem morju na podobmočju ICES IV, razdelku ICES VIId in zahodnem delu razdelka ICES IIIa (Skagerrak) znatno izboljšalo.
            
         
               (9)
            
            
               Glede na zgoraj navedeno je mogoče skleniti, da bi hitrejša uvedba obveznosti iztovarjanja za trsko ustvarila večjo dodano vrednost za znižanje ribolovne umrljivosti trske, ki jo povzroča naključni ulov, kot pa ohranitev sedanjega zavezujočega sistema za upravljanje ribolovnega napora.
            
         
               (10)
            
            
               Zato ni primerno, da se ohranita ločeni skupini orodja TR1 in TR2 na naslednjih območjih: Skagerrak, tisti del območja ICES IIIa, ki ga ne zajemata Skagerrak in Kattegat; območje ICES IV in vode ES območja ICES IIa ter območje ICES VIId. Glede na slabo stanje staležev trske na območjih Kattegat, območju ICES VIIa, območju ICES VIa in vodah ES območja ICES Vb se združitev skupin orodja za ta območja ne bi smela uporabljati.
            
         
               (11)
            
            
               Komisija bo pozorno spremljala učinek na ribolovno umrljivost trske, ki ga bo imela združitev skupin orodja TR1 in TR2, da se bo struktura skupin orodja ustrezno prilagodila, če se bo ribolovna umrljivost trske povečala zaradi zavržkov.
            
         
               (12)
            
            
               Da se Komisiji in državam članicam omogoči spremljanje razvoja razmer brez dodatnih upravnih stroškov, je primerno, da se sedanji sistem poročanja ne spremeni.
            
         
               (13)
            
            
               Uredbo (ES) št. 1342/2008 bi zato bilo treba ustrezno spremeniti.
            
         
               (14)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   V Prilogi I k Uredbi (ES) št. 1342/2008 se doda naslednja točka:
   
      
                  „3.
               
               
                  Z odstopanjem od točke 1 se za upravljanje ribolovnega napora na območju, določenem v točki 2(b), skupini orodja TR2 in TR1 štejeta za eno skupino orodja z velikostjo mrežnega očesa enako ali večjo od 70 mm. Države članice glede uporabe napora še naprej ločeno poročajo za skupini orodja TR1 in TR2, kot je določeno v členih 33 in 34 Uredbe Sveta (ES) št. 1224/2009 (5).
               
            
   Člen 2
   Ta uredba začne veljati dvajseti dan po objavi v Uradnem listu Evropske unije.
   Uporablja se od 1. januarja 2016.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. decembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 348, 24.12.2008, str. 20.
   
      (2)  Znanstveni, tehnični in gospodarski odbor za ribištvo – poročilo z 49. plenarne seje (PLEN-15-02).
   
      (3)  Ocena večletnih načrtov za trsko v Irskem morju, Kattegatu, Severnem morju in na zahodu Škotske (STECF-11-07).
   
      (4)  Mnenje ICES o ribolovnih možnostih, ulovu in naporu v ekoregijah v širšem Severnemu morju in Keltskem morju: 6.3.4 trska (Gadus morhua) na podobmočju IV ter razdelkih VIId in IIIa zahod (Severno morje, vzhodni Rokavski preliv, Skagerrak).